CELEX: 32014D0249
Language: sk
Date: 2014-04-28 00:00:00
Title: 2014/249/ EÚ: Vykonávacie rozhodnutie Komisie z  28. apríla 2014 o uznaní právneho rámca a rámca dohľadu Hongkongu za rovnocenný s požiadavkami nariadenia Európskeho parlamentu a Rady (ES) č. 1060/2009 o ratingových agentúrach  Text s významom pre EHP

3.5.2014   
            
            
               SK
            
            
               Úradný vestník Európskej únie
            
            
               L 132/76
            
         VYKONÁVACIE ROZHODNUTIE KOMISIE
   z 28. apríla 2014
   o uznaní právneho rámca a rámca dohľadu Hongkongu za rovnocenný s požiadavkami nariadenia Európskeho parlamentu a Rady (ES) č. 1060/2009 o ratingových agentúrach
   (Text s významom pre EHP)
   
      (2014/249/ EÚ)
   
   EURÓPSKA KOMISIA,
   so zreteľom na Zmluvu o fungovaní Európskej únie,
   so zreteľom na nariadenie Európskeho parlamentu a Rady (ES) č. 1060/2009 zo 16. septembra 2009 o ratingových agentúrach (1), a najmä na jeho článok 5 ods. 6,
   keďže:
   
               (1)
            
            
               Dňa 22. októbra 2012 Komisia udelila mandát Európskemu orgánu pre cenné papiere a trhy (ďalej len „ESMA“) a požiadala ho o posudok týkajúci sa odborného posúdenia právneho rámca a rámca dohľadu Hongkongu, pokiaľ ide o ratingové agentúry.
            
         
               (2)
            
            
               V odbornom posudku predloženom 31. mája 2013 ESMA uviedol, že právny rámec a rámec dohľadu Hongkongu, pokiaľ ide o ratingové agentúry, je vo svojich výsledkoch porovnateľný s rámcom stanoveným v nariadení (ES) č. 1060/2009.
            
         
               (3)
            
            
               Podľa článku 5 ods. 6 druhého pododseku nariadenia (ES) č. 1060/2009 je na to, aby sa právny rámec a rámec dohľadu tretej krajiny považoval za rovnocenný s požiadavkami uvedeného nariadenia, potrebné splniť tri podmienky.
            
         
               (4)
            
            
               Podľa prvej podmienky musia ratingové agentúry v danej tretej krajine podliehať povoľovaniu alebo registrácii a musia byť predmetom priebežného účinného dohľadu a presadzovania. Právny a regulačný rámec Hongkongu pre ratingové agentúry pozostáva z predpisu o cenných papieroch a futuritách (Securities and Futures Ordinance – SFO) a kódexu správania pre poskytovateľov služieb úverového ratingu (ďalej len „kódex správania“) v znení príslušných zmien, ktoré nadobudli účinnosť 1. júna 2011. Ratingové agentúry a ich ratingoví analytici, ktorí poskytujú služby úverového ratingu v Hongkongu, musia mať licenciu na poskytovanie služieb úverového ratingu a podliehajú dohľadu zo strany Komisie pre cenné papiere a futurity (Securities and Futures Commission – SFC) Hongkongu. Právny rámec a rámec dohľadu Hongkongu udeľuje Komisii pre cenné papiere a futurity komplexné právomoci, ktoré jej umožňujú prešetrovať, či ratingové agentúry dodržiavajú svoje zákonné povinnosti. Komisia pre cenné papiere a futurity môže regulovaným aj neregulovaným osobám uložiť povinnosť predložiť informácie a dokumenty týkajúce sa vyšetrovania vrátane obchodných záznamov, bankových záznamov, internetových záznamov a informácií o skutočnom vlastníctve. Táto právomoc sa vzťahuje na osoby, ktoré sú predmetom vyšetrovania alebo pri ktorých má Komisia pre cenné papiere a futurity dôvodné podozrenie, že disponujú informáciami relevantnými pre vyšetrovanie. V prípade, že existujú obavy zo zničenia alebo odstránenia dôkazov, úteku podozrivého alebo iné obavy, Komisia pre cenné papiere a futurity disponuje okrem toho na základe príkazu na prehliadku vydaného súdnym orgánom právomocou vstúpiť do súkromných priestorov regulovaných aj neregulovaných osôb. Komisia pre cenné papiere a futurity disponuje okrem toho plným rozsahom právomocí prijímať trestné, občianske, správne a iné opatrenia. To zahŕňa správnu právomoc uvaliť disciplinárne sankcie na osoby akreditované alebo registrované v Komisii pre cenné papiere a futurity, uložiť na tieto osoby obmedzenia týkajúce sa ich podnikateľskej činnosti, ako aj zrušiť alebo pozastaviť licenciu alebo registráciu týchto osôb, udeliť pokarhanie, povinnosť alebo pokutu akreditovanej alebo registrovanej osobe až do výšky 10 miliónov hongkongských dolárov alebo trojnásobku získaného zisku alebo odvrátenej straty. Komisia pre cenné papiere a futurity disponuje takisto právomocou podať na príslušnom súde žiadosť o súdny zákaz alebo príkaz na nápravu. Komisia pre cenné papiere a futurity vykonáva okrem kontrol na mieste aj dohľad mimo pracoviska, a to prostredníctvom interakcií s akreditovanými ratingovými agentúrami s cieľom porozumieť ich obchodným modelom, podnikateľským plánom a rizikám vyplývajúcim z takejto činnosti a so zámerom určiť a posúdiť riziká vyplývajúce z ich podnikateľskej činnosti. Informácie o akreditovaných ratingových agentúrach sa zhromažďujú prostredníctvom podaní na Komisiu pre cenné papiere a futurity, okrem iného vrátane auditovaných účtovných závierok a výročných kontrolných hodnotiacich správ. Komisia pre cenné papiere a futurity sleduje aj sťažnosti a nahlásenia o porušení predpisov podané samotnou osobou, ktorá je za porušenie zodpovedná. Odkedy nadobudol v Hongkongu dňa 1. júna 2011 účinnosť režim ratingových agentúr, všetky akreditované ratingové agentúry podliehajú priebežnému dohľadu a právomociam presadzovania práva Komisie pre cenné papiere a futurity. V dohode o spolupráci uzatvorenej medzi Európskym orgánom pre cenné papiere a trhy a Komisiou pre cenné papiere a futurity sa stanovuje výmena informácií s ohľadom na opatrenia presadzovania a dohľadu prijaté voči cezhraničným ratingovým agentúram. Na základe uvedeného je potrebné vziať do úvahy, že ratingové agentúry v Hongkongu podliehajú požiadavkám týkajúcim sa povoľovania alebo registrácie, ktoré sú rovnocenné s požiadavkami stanovenými v nariadení (ES) č. 1060/2009, a mechanizmy dohľadu a presadzovania platné pre ratingové agentúry v Hongkongu sa účinne uplatňujú a presadzujú.
            
         
               (5)
            
            
               Podľa druhej podmienky musia ratingové agentúry v danej tretej krajine podliehať právne záväzným pravidlám, ktoré sú rovnocenné s pravidlami stanovenými v článkoch 6 až 12 nariadenia (ES) č. 1060/2009 a v prílohe I k tomuto nariadeniu s výnimkou článkov 6a, 6b, 8a, 8b, 8c a 11a, bodu 3 písm. ba) a bodov 3a a 3b oddielu B prílohy I k nariadeniu. Pri posudzovaní splnenia tejto podmienky, by sa mal brať náležitý ohľad na článok 2 ods. 1 nariadenia Európskeho parlamentu a Rady (EÚ) č. 462/2013 (2), pokiaľ ide o dátum uplatňovania určitých ustanovení nariadenia (ES) č. 1060/2009. Právny rámec a rámec dohľadu Hongkongu stanovuje podrobné požiadavky týkajúce sa správy a riadenia spoločnosti. Hlavnú zodpovednosť za zabezpečenie zachovania vhodných noriem správania a dodržiavanie patričných postupov zo strany ratingovej agentúry nesie správna rada a pracovníci zodpovední za regulované činnosti. Ratingové agentúry musia mať dvoch zodpovedných pracovníkov, ktorých musí schváliť Komisia pre cenné papiere a futurity, a podľa predpisu o cenných papieroch a futuritách musí byť aspoň jeden z nich výkonným riaditeľom. Existujú rozsiahle opatrenia v oblasti konfliktu záujmov, ktoré vyžadujú, aby ratingové agentúry identifikovali a odstránili alebo riešili konflikty záujmov, a to spôsobom, ktorý zaručí, že ich obchodné záujmy nebudú ohrozovať nezávislosť a presnosť ich úverových ratingov. Tieto opatrenia takisto stanovujú organizačné požiadavky vrátane outsourcingu, uchovávania záznamov a zachovania dôvernosti. Pokiaľ ide o organizačné požiadavky, všeobecný kódex Komisie pre cenné papiere a futurity a kódex správania stanovujú požiadavky, ktoré musia ratingové agentúry spĺňať. Tieto požiadavky sa týkajú politík a postupov na zabezpečenie dodržiavania právnych záväzkov a stálej a účinnej funkcie dodržiavania súladu. Ratingové agentúry sú takisto povinné zriadiť revíznu funkciu zodpovednú za periodické preskúmavanie metodík, modelov a ich významných zmien. Právny a rámec a rámec dohľadu Hongkongu obsahuje širokú škálu požiadaviek na zverejňovanie, ako napríklad zverejňovanie ratingov a výročné zverejňovanie informácií o ratingových a pomocných činnostiach. Právny rámec a rámec dohľadu Hongkongu by mal preto dosiahnuť rovnaké výsledky ako nariadenie (ES) č. 1060/2009, pokiaľ ide o riešenie konfliktov záujmov, organizačné procesy a postupy, ktoré musia v ratingovej agentúre existovať, kvalitu ratingov a metodiku ich vypracúvania, zverejňovanie ratingových hodnotení a všeobecné a pravidelné zverejňovanie informácií o činnosti ratingových agentúr. Mal by tak poskytovať rovnocennú ochranu, pokiaľ ide o integritu, transparentnosť, dobrú správu ratingových agentúr a spoľahlivosť ich činnosti.
            
         
               (6)
            
            
               Podľa tretej podmienky musí regulačný režim v danej tretej krajine zabrániť orgánom dohľadu a ďalším verejným orgánom danej tretej krajiny, aby zasahovali do obsahu ratingových hodnotení a metodík. Oddiely 4 a 5 predpisu o cenných papieroch a futuritách stanovujú regulačné ciele, funkcie a právomoci Komisie pre cenné papiere a futurity, ktoré nezahrňujú žiadne právomoci Komisie pre cenné papiere a futurity zasahovať do úverových ratingov vydaných ratingovou agentúrou alebo do ratingovej metodiky tejto ratingovej agentúry. Pokiaľ možno konštatovať, neexistuje žiadne právne ustanovenie splnomocňujúce Komisiu pre cenné papiere a futurity alebo akýkoľvek iný verejný orgán ovplyvňovať obsah úverových ratingov alebo metodík.
            
         
               (7)
            
            
               Vzhľadom na skúmané faktory možno právny rámec a rámec dohľadu Hongkongu pre ratingové agentúry považovať za rámec spĺňajúci podmienky stanovené v článku 5 ods. 6 druhom pododseku nariadenia (ES) č. 1060/2009. Právny rámec a rámec dohľadu Hongkongu pre ratingové agentúry by sa preto mal považovať za rovnocenný s právnym rámcom a rámcom dohľadu ustanoveným nariadením (ES) č. 1060/2009. Komisia, ktorú bude informovať Európsky orgán pre cenné papiere a trhy, by mala naďalej monitorovať vývoj právneho rámca a rámca dohľadu Hongkongu pre ratingové agentúry a plnenie podmienok, na základe ktorých sa prijalo toto rozhodnutie.
            
         
               (8)
            
            
               Opatrenia stanovené v tomto rozhodnutí sú v súlade so stanoviskom Európskeho výboru pre cenné papiere,
            
         PRIJALA TOTO ROZHODNUTIE:
   Článok 1
   Právny rámec a rámec dohľadu Hongkongu pre ratingové agentúry sa na účely článku 5 nariadenia (ES) č. 1060/2009 považuje za rovnocenný s požiadavkami nariadenia (ES) č. 1060/2009.
   Článok 2
   Toto rozhodnutie nadobúda účinnosť dvadsiatym dňom po jeho uverejnení v Úradnom vestníku Európskej únie.
   
      V Bruseli 28. apríla 2014
      
         
            Za Komisiu
         
         
            predseda
         
         José Manuel BARROSO
      
   
   
      (1)  Ú. v. EÚ L 302, 17.11.2009, s. 1.
   
      (2)  Nariadenie Európskeho parlamentu a Rady (EÚ) č. 462/2013 z 21. mája 2013, ktorým sa mení nariadenie (ES) č. 1060/2009 o ratingových agentúrach (Ú. v. EÚ L 146, 31.5.2013, s. 1).